TSE กำไร Q1 โตสนั่นกว่าเท่าตัว แจกปันผล 0.09 บ. มั่นใจทั้งปีรายได้นิวไฮ 3 พันล้าน
TSE โชว์ไตรมาส 1/66 แตะ 233 ล้านบาท โตสนั่น 123% พร้อมแจกปันผล 0.09 บาท/หุ้น จ่าย 8 มิ.ย.66 มั่นใจทั้งปี 66 รายได้นิวไฮ 3 พันล้านบาท หลังจ่ายไฟโซลาร์ฟาร์มญี่ปุ่น
TSE โชว์ไตรมาส 1/66 แตะ 233 ล้านบาท โตสนั่นกว่า 1 เท่าตัว พร้อมแจกปันผล 0.09 บาท/หุ้น มั่นใจทั้งปี 66 รายได้นิวไฮ 3 พันล้านบาท
12 พ.ค. 2566

ดร.แคทลีน มาลีนนท์ ประธานเจ้าหน้าที่บริหาร บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE เปิดเผยว่าผลประกอบการในไตรมาส 1/66 บริษัทฯมีรายได้รวม 561 ล้านบาท เพิ่มขึ้น 8.25% จากช่วงเดียวกันของปีก่อนมีรายได้ รวม 515 ล้านบาท และมีกำไรสุทธิ 233 ล้านบาท เพิ่มขึ้น 123% จากช่วงเดียวกันของปีก่อน 105 ล้านบาท (ไม่รวมกำไรพิเศษ) โดยได้รับปัจจัยสนับสนุนจากการปรับขึ้นค่า Ft  อีกทั้งยังบริหารต้นทุนขายและบริการ และค่าใช้จ่ายในการบริหารได้อย่างมีประสิทธิภาพ นอกจากนี้ ที่ประชุมคณะกรรมการบริษัทฯ มีมติอนุมัติจ่ายเงินปันผลระหว่างกาลในอัตราหุ้นละ 0.09 บาท และกำหนดวันจ่ายเงินปันผลในวันที่ 8 มิถุนายน 2566
บริษัทฯ ประเมินว่ารายได้รวมของ TSE ปี 2566 (รวมส่วนแบ่งกำไรจากเงินลงทุนในการร่วมค้า) จะทำสถิติสูงสุดเป็นประวัติการณ์ โดยขยับขึ้นไปแตะระดับ 3,000 ล้านบาท จากปีก่อนอยู่ที่ 1,974 ล้านบาท เนื่องจากโครงการโรงไฟฟ้าพลังงานแสงอาทิตย์ โอนิโกเบ ซึ่งเป็นโรงไฟฟ้าขนาดใหญ่ที่จังหวัดมิยางิ ในประเทศญี่ปุ่น กำลังการผลิตติดตั้ง 147 เมกะวัตต์ กำลังการผลิตเสนอขาย 133 เมกะวัตต์ ได้เดินเครื่องเชิงพาณิชย์แล้วเมื่อต้นเดือนพฤษภาคมที่ผ่านมา ทำให้บริษัทฯ มีรายได้เข้ามาสนับสนุนตั้งแต่ไตรมาส 2/66 เป็นต้นไป